CELEX: E2020C0030
Language: bg
Date: 2020-04-01 00:00:00
Title: Решение на Надзорния орган на ЕАСТ № 30/20/COL от 1 април 2020 година за сто и шесто изменение на Процесуалните и материалноправните правила в областта на държавната помощ чрез заличаване на приложението към насоките относно застраховането на краткосрочни експортни кредити [2020/982]

9.7.2020   
               
               
                  BG
               
               
                  Официален вестник на Европейския съюз
               
               
                  L 220/8
               
            
         РЕШЕНИЕ НА НАДЗОРНИЯ ОРГАН НА ЕАСТ № 30/20/COL
         от 1 април 2020 година
         за сто и шесто изменение на Процесуалните и материалноправните правила в областта на държавната помощ чрез заличаване на приложението към насоките относно застраховането на краткосрочни експортни кредити [2020/982]
         Надзорният орган на ЕАСТ (Надзорният орган),
         КАТО ВЗЕ предвид:
         Споразумението за Европейското икономическо пространство („Споразумението за ЕИП“), и по-специално членове 61—63 от него и Протокол № 26 към него,
         Споразумението между държавите от ЕАСТ за създаване на Надзорен орган и Съд („Споразумението за Надзорен орган и Съд“), и по-специално член 24 и член 5, параграф 2, буква б) от него,
         КАТО ИМАТ ПРЕДВИД, ЧЕ:
         Съгласно член 24 от Споразумението за Надзорен орган и Съд Надзорният орган прилага разпоредбите на Споразумението за ЕИП, отнасящи се до държавната помощ.
         Съгласно член 5, параграф 2, буква б) от Споразумението за Надзорен орган и Съд Надзорният орган публикува уведомления или насоки по въпроси, които се разглеждат в Споразумението за ЕИП, ако това се предвижда изрично в посоченото споразумение или в Споразумението за Надзорен орган и Съд или ако Надзорният орган сметне това за необходимо.
         На 27 март 2020 г. Европейската комисия („Комисията“) прие съобщение за изменение на приложението към Съобщение на Комисията до държавите членки относно прилагането на членове 107 и 108 от Договора за функционирането на Европейския съюз към застраховането на краткосрочни експортни кредити („Съобщението“) (1)
         
         С цел да се помогне на икономиката на ЕС в контекста на епидемичния взрив от COVID-19, Комисията прие Временна рамка (2), която дава възможност на държавите членки да предоставят допълнителни мерки за подкрепа, като използват пълната гъвкавост на настоящите правила за държавната помощ. В областта на застраховането на краткосрочни експортни кредити тази рамка въведе допълнителна гъвкавост при доказването на временната непродаваемост на определени рискове поради недостиг на застраховане на експортни кредити в съответствие с точка 18, буква г) от Съобщението. Тази гъвкавост може да е недостатъчна, за да се преодолеят бързо трудностите, пред които са изправени предприятията понастоящем и с които вероятно ще се сблъскат в най-близко бъдеще. Вместо това е необходим по-бърз отговор, за да се смекчат всички отрицателни последици вследствие на рязкото оттегляне на частни застрахователи от пазара на краткосрочни експортни кредити. Като се вземат предвид резултатите от обществената консултация, както и общите признаци на отрицателно въздействие на COVID-19 върху икономиката на Съюза като цяло, Комисията счита, че е налице общ недостиг на достатъчен частен капацитет за покриване на всички икономически обосновани рискове за износ към държави, класифицирани понастоящем като държави с продаваеми рискове. В същото време, с оглед на наличната към момента информация относно бъдещото развитие на епидемичния взрив от COVID-19, е възможно частните застрахователи да възобновят увеличаването на експозицията си в застраховането на краткосрочни експортни кредити преди едногодишния период, предвиден в точка 36 от Съобщението.
         С оглед на тези обстоятелства Комисията реши да разглежда всички търговски и политически рискове, свързани с износ за държавите, изброени в приложението към Съобщението, като временно непродаваеми до 31 декември 2020 г., в съответствие със срока на прилагане на Временната рамка. В съответствие с точка 36 от Съобщението Комисията ще прецени дали да удължи временното изключение три месеца преди края на 2020 г.
         Това изменение на Съобщението е от значение и за Европейското икономическо пространство.
         В съответствие с целта за еднородност, посочена в член 1 от Споразумението за ЕИП, в цялото Европейско икономическо пространство следва да се осигури еднакво прилагане на правилата на ЕИП за държавната помощ.
         Съгласно точка II от глава „ОБЩИ ПОЛОЖЕНИЯ“ на стр. 11 от приложение XV към Споразумението за ЕИП Надзорният орган приема след консултация с Комисията актове, съответстващи на тези, приети от Европейската комисия.
         СЛЕД КАТО се консултира с Европейската комисия,
         СЛЕД КАТО се консултира с държавите от ЕАСТ,
         ПРИЕ НАСТОЯЩОТО РЕШЕНИЕ:
         
            Член 1
            Процесуалните и материалноправните правила в областта на държавната помощ се изменят, като се заменя приложението към насоките относно застраховането на краткосрочни експортни кредити. Новото приложение е приложено към настоящото решение и представлява неразделна част от него.
         
         
            Член 2
            Само текстът на английски език на настоящото решение е автентичен.
         
         
            Съставено в Брюксел на 1 април 2020 година.
            
               
                  За Надзорния орган на ЕАСТ
               
               
                  С уважение,
               
               Bente ANGELL-HANSEN
               
                  Председател
               
               
                  Отговорен член на колегиума
               
            
            
               Frank J. BÜCHEL
               
                  Член на колегиума
               
            
            
               Högni KRISTJÁNSSON
               
                  Член на колегиума
               
            
            
               Carsten ZATSCHLER
               
                  Приподписващ в качеството си на директор
               
               
                  „Правни и административни въпроси“
               
            
         
         
            (1)  Все още непубликувано.
         
            (2)  Съобщение на Комисията — Временна рамка за мерки за държавна помощ в подкрепа на икономиката в условията на сегашния епидемичен взрив от COVID-19 от 19 март 2020 г. (ОВ C 91I, 20.3.2020 г., стр. 1).
      
      
         
            
               ПРИЛОЖЕНИЕ (1)
            
            
               Списък на държавите с продаваеми рискове
            
            Органът разглежда всички търговски и политически рискове, свързани с износ за държавите, изброени по-долу, като временно непродаваеми до 31 декември 2020 г.
            Белгия
            България
            Чехия
            Дания
            Германия
            Естония
            Ирландия
            Гърция
            Испания
            Франция
            Хърватия
            Италия
            Кипър
            Латвия
            Лихтенщайн
            Литва
            Люксембург
            Унгария
            Малта
            Нидерландия
            Австрия
            Полша
            Португалия
            Румъния
            Словения
            Словакия
            Финландия
            Швеция
            Обединено кралство
            Австралия
            Канада
            Исландия
            Япония
            Нова Зеландия
            Норвегия
            Швейцария
            Съединени американски щати
            
               (1)  Заменено с Решение № 30/20/COL.